Greenfielders is nog nie dakloos nie | News24
Greenfielders is nog nie dakloos nie
Die stootskraper sal voorlopig terugstaan nadat die Kouga-munisipaliteit ingestem het om die verhuising van die Greenfieldsplakkers in Loerie onder die loep te neem. Foto: chani kriel
DIE stootskraper is vir eers stil en die inwoners van die Greenfields-nedersetting in Loerie se opslaanhuisies staan nog.
Dinsdag sou D-dag vir dié plakkers wees wat glo vir meer as 10 jaar "onwettig" op 'n boer, De Wet du Preez, se grond bly.
Die Burger het vroeër berig oor Du Preez en sy pa wat verlede week – verby keelvol vir die munisipaliteit wat nie dié stuk grond koop en vir die "Greenfielders" regeringshuise hier bou nie – gedreig het om vandag hul huise te sloop.
Maar nadat Sydney Fadi, munisipale bestuurder van Kouga, ingestem het om te onderhandel, sal dié inwoners nog 'n ruk langer 'n dak oor hul kop hê.
"Die Du Preezs het hul planne om te sloop op ys gesit nadat die munisipaliteit ingestem het om te onderhandel," sê André Vlok, die Du Preezs se prokureur.
"Ons het vandag [Dinsdag] ontmoet en die amptenary hét glo 'n plan om die inwoners te verskuif. Ons het hulle 'n spertyd van Woensdag [gister] 12:00 gegee om al hul beloftes en datums omtrent die verskuiwing op skrif te stel."
Volgens hom is die Du Preezs nie daarop uit om die plakkers te verontrief nie. "Maar die gesloer om huise aan die mense te verskaf, kom al baie jare aan. As alles goed verloop, sal alle partye binnekort tevrede gestel word."
Volgens Gina Rossouw, 'n inwoner, belowe die Kouga-munisipaliteit sedert 2005 dat Greenfields-inwoners formele behuising sal kry.
"Ek weet nie wat van ons gaan word as die boer ons shacks plat stoot nie," sê sy. "Ek hoop dat die munisipaliteit tog gou speel. Ek weet in elk geval nie hoekom hulle nie net die boer se grond kan koop en hier vir ons huise bou nie."
Laura-Leigh Randall, munisipale woordvoerder, sê dié grond in Greenfields "is nie geskik vir bouwerk" nie.
"Ons het 'n ander stuk grond van 'n boer in die omgewing gekoop," het sy gesê. "Die munisipaliteit sal hierdie week 'n plan saamstel wat die prosesse uiteensit wat gevolg sal word met die verskuiwing van die informele nedersetting by Greenfields waarná ons met die inwoners sal vergader om reëlings te tref."